૧૮૮રમાં ડાર્વિનના દેહાંત પછી વિજ્ઞાને ડાર્વિનનાં ગૃહિતોને ચેલેન્જ કરવાની શરૂઆત કરી. ચીની સ્ત્રીઓના પગ બંધાતા ગયા, યહૂદીઓ સુન્નત કરાવતા ગયા, આફ્રિકાની બર્બર જાતિઓ શરીર પર છૂંદણાં ટંકાવતી ગઈ. પેઢીઓ પસાર થઈ ગઈ, પણ એમનાં શરીરો પર કેમ કોઈ ફેરફારો દેખાયા નહીં? પૂર્વજોની અસરો વંશજો પર કેમ આવી નહીં? વૈજ્ઞાનિકોએ સાહસિક પ્રયોગો કરવા માંડ્યા. સન ૧૮૮૦માં ઑગસ્ટ વાઇસમાને ઉંદરોની વીસ પેઢીઓની જન્મ સાથે જ પૂંછડીઓ કાપી નાખવાનો પ્રયોગ કર્યો, પણ ઉંદરોની છેલ્લી પેઢીની પૂંછડીઓમાં કોઈ ફર્ક પડ્યો ન હતો! આંધળી માછલીઓની થિયરી ચકાસવા માટે માખીઓની ૬૦ પેઢીઓને સંપૂર્ણ અંધકારમાં રાખવામાં આવી હતી, પણ છેલ્લી પેઢીની માખીઓની આંખોમાં કોઈ જ ફર્ક પડ્યો ન હતો!